**KOOSTÖÖKOKKULEPE**

1. **Majandus- ja Kommunikatsiooniministeerium** (edaspidi *MKM*), registrikood 70003158, asukoht Suur-Ameerika tn 1, Tallinn 10122, keda esindab volikirja alusel riigiside tehnoloogia nõunik digiarengu asekantsleri ülesannetes Erik Janson, ja **Riigikantselei**, (edaspidi *Asutus*), registrikood 70004809, asukoht Rahukohtu 3, Tallinn 15161, keda esindab riigisekretäri 06.01.2010 käskkirja nr 3 „Tippjuhtide kompetentsikeskuse põhimäärus“ alusel tippjuhtide kompetentsikeskuse juhataja **Maria Kütt**, keda edaspidi nimetatakse üheskoos *Pooled* ja eraldi *Pool*, sõlmisid käesoleva koostöökokkuleppe (edaspidi *Kokkulepe*) alljärgnevas:
2. **Kokkuleppe eesmärk ja dokumendid**
	1. Kokkuleppe eesmärk on pakkuda Asutusele koolitusvõimalusi digipädevuste arendamiseks ja avaliku sektori väljakutsete lahendamist toetavate teadmiste omandamiseks MKM-i hallatavas keskkonnasDigiriigi Akadeemia (edaspidi *Keskkond*).
	2. Kokkuleppe dokumendid koosnevad Kokkuleppest ja Kokkuleppe lisadest. Kokkuleppe allkirjastamisel on lisaks Digiriigi Akadeemia keskkonna kasutamise nõuded.
3. **Mõisted**
	1. **Asutuse haldur** on roll Keskkonnas, mis võimaldab anda Kasutajatele õigusi ja määrata sihtrühma käsitsi registreerumisega kursustele ning eemaldada ligipääse Asutusega seotud kursustelt. Asutuse haldur saab redigeerida Asutusega seotud kursuste õpisisu (sh laadida, eemaldada ja muuta materjale) ning määrata lektori ja õppija rolle Asutusega seotud konkreetsele kursusele. Asutuse haldur on peamine kontaktisik suhtluses MKM-iga.
	2. **Õppija** (varasemalt Ametnik)on roll Keskkonnas,mis võimaldab autentimise järel näha ja muuta endaga seotud andmeid (sh meiliaadress, asutus) ning läbida iseregistreerumisega kursuseid, vastavate õiguste olemasolul ka käsitsi registreerimisega kursuseid.
	3. **Lektor** on roll Keskkonnas, mis võimaldab redigeerida Asutusega seotud konkreetse kursuse õpisisu (sh laadida, eemaldada ja muuta materjale).
	4. **Iseregistreerumisega kursus** on kursus, mis on kättesaadav kõigile Keskkonna Kasutajatele.
	5. **Käsitsi registreerimisega kursus** on kursus, mis on kättesaadav Keskkonna Kasutajatele, kes kuuluvad Asutuse halduri poolt määratud sihtrühma ja/või kellele on vastavad õigused antud.
	6. **Külalisjuurdepääsuga kursus** on kursus, mis on Keskkonnas kättesaadav kõigile soovijatele.
	7. **Kasutaja** on roll Keskkonnas, mis võimaldab autenditult läbida kursuseid.
	8. **Külaliskasutaja** on roll Keskkonnas, mis võimaldab autentimata läbida külalisjuurdepääsuga kursuseid.
4. **MKM-i õigused ja kohustused**
	1. MKM-il on õigus teostada toiminguid Keskkonna funktsionaalsusega seotud sätetes, sh eemaldada ja lisada Kasutajaid, avada uusi kursuseid, lisada ja muuta Keskkonna õpisisu ning monitoorida Keskkonnaga seotud statistikat. Asutuse Kasutajate ja õpisisuga seotud muudatusi tehakse kooskõlastatult Asutusega.
	2. MKM-il on kohustus tagada Keskkonna vastavus õigusaktidele ja Kokkuleppele.
	3. MKM võimaldab Asutusele juurdepääsu Keskkonnale Kokkuleppe kehtivuse ajal ööpäevaringselt seitsmel päeval nädalas, välja arvatud juhul kui:
		1. Keskkonnas toimuvad plaanipärased hooldustööd. Plaanipärastest hooldustöödest teavitab MKM Asutust hiljemalt kolm tööpäeva enne tööde teostamist;
		2. Keskkonnaga seoses on tuvastatud turvaintsident või muu ettenägematu tehniline tõrge, mille iseloomust tulenevalt on vajalik Keskkonna ligipääsu ajutine piiramine või sulgemine (sh kauemaks kui 24 tundi[[1]](#footnote-1)).
	4. MKM vahendab hooldusteenust tööpäeviti ajavahemikus 9.00-17.00. Keskkonnaga seotud hooldustööde vajaduste registreerimine ning nende lahendamine toimub Kokkuleppe lisa alusel.
	5. MKM majutab Keskkonnas sisalduvaid e-kursuseid ja muud virtuaalset õpisisu mahus kuni 10GB. Mahu suurendamine toimub vajaduspõhiselt läbirääkimiste käigus MKM-i esindajaga.
	6. MKM võimaldab Keskkonna kasutamise Asutusele tasuta kuni 30.09.2025.
	7. MKM kustutab Kasutaja andmed kolm kuud pärast Kasutaja taotlust enda kasutajakonto ja andmete kustutamiseks.
	8. MKM kustutab Asutuse andmed kolm kuud pärast Kokkuleppe lõppemist saates Asutusele ja/või Kasutajale enne andmete kustutamist vastava teavituse.
	9. MKM säilitab andmeid pikemalt kui punktides 3.7 ja 3.8 sätestatud juhtudel, kui andmete pikemaaegsem säilitamise kohustus tuleneb õigusaktist.
5. **Asutuse õigused ja kohustused**
	1. Asutus hoidub lisamast Keskkonda juurdepääsupiiranguga teavet, kuna Keskkond on avalik.
	2. Asutus tagab, et Asutuse haldur ja kursuse lektor on kursuse ettevalmistamisel teadlikud õpisisu avaldamisega seonduvatest riskidest ning võtavad kasutusele asjakohased meetmed, mis võimaldaks ennetada võimalikke kahjusid nii Asutusele, MKM-le kui kolmandatele osapooltele.
	3. Asutus varundab e-kursuseid enne Keskkonda laadimist.
	4. Asutus lähtub külalisjuurdepääsuga ja iseregistreerumisega kursuste loomisel Kokkuleppe lisas kirjeldatud kvaliteedinõuetest.
	5. Asutus tagab, et Asutuse loodud kursus oleks Keskkonnas tasuta kättesaadav.
	6. Asutus tagab Keskkonna kasutamise üksnes mittetulunduslikul eesmärgil.
	7. Asutus teavitab MKM-i kord kvartalis Digiriigi Akadeemia kursustega seotud järgmise kvartali plaanidest (sh uute kursuste lisandumisest Keskkonda, mahu suurendamise vajadusest).
	8. Asutus lisab „Digiriigi ABC“ e-kursuse uue teenistuja sisseelamise protsessi.
	9. Asutus lisab Digiriigi Akadeemia bänneri koos linkviitega Asutuse siseveebi või siseveebi puudumisel muusse ühiskasutatavasse veebikeskkonda.
	10. Asutus teavitab kord kvartalis Asutuse teenistujaid Keskkonda lisandunud uutest kursustest.
6. **Vääramatu jõud**
	1. Pooled ei vastuta Kokkuleppe täitmata jätmise või mittekohase täitmise eest, kui see on tingitud tema tahtest sõltumatutest asjaoludest ehk vääramatu jõu asjaoludest. Asjaolud peavad olema tõendatavad ja pooled kohustuvad võtma tarvitusele vastavad abinõud tekkida võivate kahjude vähendamiseks. Pool, kelle tegevus Kokkuleppe järgsete kohustuste täitmisel on takistatud vääramatu jõu asjaolude tõttu, on kohustatud sellest koheselt kirjalikku taasesitamist võimaldavas vormis teatama teisele Poolele.
	2. Kui vääramatu jõu mõju peaks kestma üle 60 päeva, on Poolel õigus esitades teisele Poolele vastavasisulise avalduse Kokkuleppe osaliseks või täielikuks tühistamiseks, ilma et ühelgi osapooltest oleks õigus nõuda sellest tulenevalt kahjude hüvitamist.
7. **Kokkuleppe kehtivus, muutmine ja lõpetamine**
	1. Käesolev Kokkulepe jõustub allkirjastamisest ja kehtib tähtajatult.
	2. Kokkuleppe võib ühepoolselt üles öelda, teavitades teist Poolt sellest vähemalt kolm kuud ette.
	3. Kokkulepet võib muuta Poolte kirjalikus vormis sõlmitud kokkuleppe või seadusega ettenähtud muul alusel.
	4. Poolel on õigus Kokkulepe erakorraliselt ühepoolselt üles öelda juhul, kui teine Pool ei täida Kokkuleppest tulenevaid kohustusi ega kõrvalda rikkumist Poole nõudmisel mõistliku tähtaja jooksul. Kokkuleppe ülesütlemise kohta edastab Pool teisele Poolele kirjaliku ülesütlemisavalduse. Kokkuleppe ülesütlemine loetakse toimunuks, kui teine Pool on ülesütlemisavalduse kätte saanud.
8. **Muud tingimused**
	1. Kõik Kokkuleppe täitmisest, muutmisest, lõpetamisest tulenevad vaidlusküsimused lahendatakse läbirääkimiste teel.
	2. Kui ilmneb vastuolu Kokkuleppe ja selle lisade vahel, lähtutakse Kokkuleppe lisadest.
	3. Kokkulepe on allkirjastatud digitaalselt.
9. **Volitatud esindajad**
	1. MKM-i esindaja Kokkuleppe täitmisel ja täitmise kontrollimisel on Hendrik Roland Helm, telefon +372 58862901, e-post: hendrikroland.helm@mkm.ee.
	2. Asutuse esindaja Kokkuleppe täitmisel ja täitmise kontrollimisel on Riigikantselei tippjuhtide kompetentsikeskuse nõunik Monika Tamla telefon 693 5457, e-post: Monika.Tamla@riigikantselei.ee

 **MKM Asutus**

Majandus- ja Kommunikatsiooniministeerium Riigikantselei

Registrikood 70003158 Registrikood 70004809

Suur-Ameerika tn 1 Rahukohtu 1

10122 Tallinn 15161 Tallinn

**Erik Janson Maria Kütt**

riigiside tehnoloogia nõunik Riigikantselei tippjuhtide kompetentsi-

digiarengu asekantsleri ülesannetes keskuse juhataja

1. Keskkonnale on määratud ISKE turvaklass K0T1S1, mistõttu ei ole Keskkonna seisak ajakriitilise loomuga [↑](#footnote-ref-1)